My land, Suid-Afrika! | Maroela Media
My land, Suid-Afrika!
Wanneer gaan Suid-Afrika die Zimbabwe-lyn verbysteek? Dit is 'n vraag wat al hoe meer in die wandelgange gehoor word. Vinnig word daar dan wal gegooi met antwoorde soos "Hier sal dit nooit gebeur nie, want die ekonomie is te sterk".
Hoe kan 'n ekonomie sterk wees met die huidige werkloosheidskoers en die kritiese staatsentiteite wat almal tegnies bankrot is?
Die beleidsraamwerk waarbinne Suid-Afrika tans funksioneer, is in wese dieselfde as dit wat veroorsaak het dat Zimbabwe in die situasie is waarin hulle vandag verkeer. Die enigste verskil is dat die ANC die nasionalisering van die land se bates met wetgewing doen wat hulle met hul meerderheid deur die parlement druk. Daarteenoor het Zimbabwe dit met grondgrype vermag. Die eindproduk sal dieselfde wees.
Zimbabwe het vinnig hongersnood en werkloosheid ervaar met 'n inflasiekoers wat onbeheersd die hoogte inskiet. In Suid-Afrika is die glybaan meer geleidelik. Feit is dat enige verantwoordelike persoon kan sien dat daar wel gegly word. So pas is weer verneem van werkloosheid wat gestyg het tot 29%. Daarmee saam is Eskom se verlies vir die afgelope boekjaar 'n astronomiese R20,7 miljard.
Staatskaping, korrupsie, wanaanwending van fondse, vervallende mediese dienste, ontoereikende en oneffektiewe polisiëring, falende skoolstelsels, onbevoegde amptenare op alle vlakke in staatsinstellings is maar enkele aspekte wat die wetsgehoorsame burgers al geleer het om maar self te "bestuur". Hoe belaglik is dit eintlik dat inwoners van 'n land gebuk moet gaan onder hierdie mislukkings.
Die vraag is wat kan gedoen word om diegene wat die swaarste onder ANC beleid ly, naamlik die armes, in te lig sodat hulle kan besef die ANC is besig om hul toekoms te steel. Dit is verstommend dat mense ná al die jare van ineenstorting van funksioneel doeltreffende stelsels wat in 1994 die norm was, steeds aanhou om te stem vir mislukking.
Die werklikheid is dat die ANC sterk gefokus is op kaderontplooiing waar sentraal beheerde stelsels die prosesse moet rig. Vergelyk die omstandighede wat die ANC-kaders vir hulself toeëien teenoor die omstandighede waaraan die inwoners van die land daagliks blootgestel word. Dit, as sodanig, behoort die massas wat as stemvee misbruik word, tot beter insigte te bring. Maar steeds volhard hulle om te stem vir die ANC om dadelik daarna weer te begin met hul diensleweringbetogings omrede die ANC nie goeie diens lewer nie.
Dit is moeilik om te verstaan, en nog meer so omdat mense wat soortgelyke insigte openbaar, tans die land se toekoms bepaal. Onder die huidige beleidsraamwerk van die ANC is Suid-Afrika besig om agteruit te gaan. Die armoede en werkloosheid wat al hoe groter word, gaan iewers 'n versadigingspunt bereik. Die ANC-regering het nie die vermoë om 'n Arabiese Lente te kan hanteer nie en ironies genoeg is hulle juis die rede waarom so 'n moontlikheid daagliks groei. Hulle volhard met al die verkeerde standpunte en (op die huidige trajek) sal hulle op geen wyse die broodnodige ekonomiese groei in die land bewerkstellig nie. Die privaat sektor wat daartoe moes bydra, het sku geraak en entrepreneurs soek veiliger velde om hul kundigheid te gaan aanwend.
Waar laat dit ons? Keuses is daar gewis en mens kan die gemaksone-opsie kies en saam met die ANC-glybaan afwaarts vloei, hul waardes aanvaar en jouself vereenselwig met dit wat hul bied.
Gelukkig is daar ook ander moontlikhede. Staan op vir daardie waardes waarmee ons grootgeword het, wat ons gekry het in ons ouerhuise met die Bybel as die rigsnoer en wat in die praktyk geseëvier het.
Daniël en sy vriende het in die heidense koning se hof gedien. Wat egter belangrik is – hulle het vasgehou aan hul geloof en die verordeninge wat hulle daaruit gekry het. Al is ons vandag vasgevang in stelsels en sisteme waarmee daar op geen wyse ingebind kan word nie, is dit steeds ons verantwoordelikheid om positief 'n toekoms te skep – die ANC gaan dit gewis nie vir ons doen nie.
Dit kan net gedoen word indien daar vasgehou word aan daardie waardes en begronding waaraan ons nog nooit getwyfel het nie. Daarin lê die antwoorde en daar sal ons die nodige wysheid ontvang indien ons met die regte verootmoediging ons tot God rig vir leiding. Positiewe kreatiwiteit en harde werk sal die nodige resultate lewer indien ons dit om die regte rede doen. In ons huidige tydsgewrig moet ons:
'n vaste geloof in ons daaglikse handel en wandel openbaar;
onderling met medegelowiges en volksgenote na groter en meer effektiewe samewerking streef;
eensgesindheid ontwikkel en bevorder; en
aanvaar dat ons 'n roeping het in hierdie land.
Stryd om Afrikaans raak 'bloedig'
Moet 'n landbouer nou die dominees se werk doen? Of is Bybelkundiges te besig om die Bybel oor te skryf of dele uit te knip wat die menseregters nie van hou nie, want daar is 'n oorverdowende stilte uit kerklike geledere tov van verantwoordelikhede en die verkeerde wat tot chaos lei.
Baie goed geskryf Bennie. Die ongelukkige feit is dat die "stemvee" eenvoudig oningelig is en in daardie toestand gehou word omdat die wyer media die ANC goedgesind is of direk deur hulle beheer word. Met alle respek –die armes in die blanke gemeenskap is maar 'n druppel in die emmer teenoor die armes in die swart gemeenskap. en laasgenoemdes is die mees oningeligtes wat jy kan kry. Die dag wanneer die bree media se burgerlike plig minder deur rand en sent gekleur word, en meer deur omgee vir die laer vlakke van ons samelewing kan ons beterskap verwag. Intussen bly… Lees meer »
Die Afrikaner se roeping is beslis nie om mekaar te veroordeel omrede Afrikaners se roeping deesdae vir verskillende redes by verskillende plekke is nie. Dit bly belangrik dat Afrikaners mekaar in hulle eie diversiteit begin aanvaar en respekteer en steeds as n eenheid funksioneer, al is hulle op verskillende plekke, daar waar hulle roepings tans mag wees! Saam is die Afrikaner sterker, al is die Afrikaner oor verskillende lande heen versprei. Die Afrikaner se wortels en sy hart, al is dit hoe hartverskeurend, is steeds in sy eie land Suid Afrika, terwyl sy roeping egter elders mag wees! Dit hoef… Lees meer »
Ons is almal lief vir die land, maar die werklikheid is dat wittes se rol op makrovlak uitgedien is. Op mikrovlak kan ons steeds bly voortbestaan deur te doen wat ons kan doen. Ons kan boer, pype herstel, huise bou, siek mense behandel, klein besighede bedryf, en vele ander beroepe beoefen. Maklik is dit nie en ons word daagliks in 'n hoek gedruk. Ons kan en moet mekaar op daardie vlak ondersteun, al is dit onder die radar. Die makrovlak is nou die terrein van swart mense. Die land is op pad na 'n massiewe treinbotsing, dit weet ons. Die… Lees meer »
Die mees tragiese aspek van die nuwe bedeling is die feit dat die privaatsektor so geesdriftig saamgewerk het, en nog stééds voortgaan met die bemagtiging/ instopping van hul gunsteling ANC-kaders, met geen verdere gedagte aan die uitkomste vir gewone, hardwerkende Suid-Afrikaners nie. Die "ANC-glybaan" het ongetwyfeld verskeie rolspelers gehad tot op hede.
Landbou-organisasies het self maar taamlik onlangs eers stem dikgemaak teen vergrype. Waarom dit amper 'n kwarteeu geneem het, weet nugter.